Stropers in Kruger Nasionale Park aangekeer | Nuus24
Johannesburg – 'n Vermeende stroper is geskiet en gewond terwyl vier ander die afgelope naweek in die Kruger Nasionale Park aangekeer is, het SANParks Woensdag bekendgemaak. Die vermeende stropers is in aparte voorvalle in hegtenis geneem nadat hulle Saterdag en Maandag deur veldwagters gesien is, het Ike Phaahla, woordvoerder, gesê."Die eerste drie is Saterdag in die Tshokwane-omgewing gearresteer nadat daar gesien is hoe hulle by die park ingaan," het Phaahla gesê.Die ander twee is Maandag in die Malelane gedeelte van die park gesien waarna een van hulle raakgeskiet is. Hy is onder polisiebewaking na 'n hospitaal geneem. Ammunisie, drie groot kaliber jaggewere asook toerusting wat deur stropers gebruik word is tydens die inhegtenisnemings gekonfiskeer. – Volg Nuus24 op Twitter.